<classify> SERIKALI imepokea mapendekezo mafunzo mbalimbali kwa wataalamu katika Sekta ya Teknolojia ya Habari na Mawasiliano Tehama ili kwenda sambamba na mabadiliko ya teknolojia katika sekta hiyo nchini.Akizungumza katika siku ya pili ya mkutano wa mwaka wa Tehama unaowakutanisha wataalamu wa sekta hiyo Dar es Salaam jana, Mkurugenzi wa Tehama katika Wizara ya Ujenzi, Uchukuzi na Mawasaliano, Mulembwa Munaku alisema mapendekezo yote ya wadau yatafanyiwa kazi kwa ustawi na maendeleo ya sekta ya Tehama nchini.Serikali ina utaratibu wa mafunzo kwa wataalamu wake, lakini kuwafikia wataalamu wote ni vigumu, hivyo tunaomba taasisi zingine za serikali, sekta binafsi na mashirika ya maendeleo kushirikiana kwa pamoja katika kutoa mafunzo kwa wataalumu hao, alisema Munaku.Alisema serikali inatambua mchango wa sekta ya Tehama kama chachu ya maendeleo katika sekta nyingine za kijamii na uchumi na hivyo kutoa kipaumbele kwenye mafunzo ya watalaamu wake.Munaku alisema serikali itaandaa sera ambayo itaisaidia Tume ya Tehama kutekeleza majukumu yake bila kikwazo na kujiimarisha zaidi kiutendaji nchini. Naye, Kaimu Mkurugenzi Mkuu wa Tume ya Tehama, Samson Mwela alisema tayari Tume yake imeshaandaa mpango kazi wa kuwatambua wataalamu wa Tehama nchini kote kwa lengo kuwatambua na kuwapatia huduma zitakazosaidia kukuza sekta hiyo.Tumejipanga kuwafikia na kuwasaidia kuwafikia wataalamu wote waliopo katika sekta hii mtambuka ambayo mchango wake unagusa katika sekta mbalimbali, alisema Mwela na kuongeza kuwa mwitikio wa washiriki umeonesha umuhimu wa sekta hiyo katika uchumi. Alisema mpango kazi utasaidia kuwatambua na pia kuwaondoa wababaishaji ambao wanashusha hadhi ya sekta ya Tehama nchini.Tumejipanga kuwa sehemu ya kufanikisha juhudi za Serikali ya Awamu ya Tano chini ya Rais John Magufuli ya kuifanya Tanzania kuwa na uchumi wa kati na viwanda ifikapo mwaka 2025, alisema Mwela. Kwa upande wake Mkufunzi kutoka Taasisi ya Teknolojia Dar es Salaam DIT, Dk Nkundwe Mwasaga alisema mkutano huo ni muhimu kwa wataalamu wa Tehama na hasa katika kutatua changamoto zinazoikabili.Mkutano huu ni muhimu sana katika mustakabali wa sekta hii. Tumepata nafasi ya kubadilishana uzoefu na pia tumejadili namana gani tekinolojia inaweza kuchangia ukuaji uchumi, alisema.Mkutano huo ni wa pili kufanyika ukiwa na lengo la kuhamasisha Sekta ya Habari na Mawasiliano na umuhimu wake katika kuchochea mageuzi ya uchumi, ikiwemo kujenga uchumi wa kati na viwanda ifikapo mwaka 2025. Mataifa sita yamewakilishwa katika mkutano huo ulioandaliwa na Tume ya Tehama nchini.  <topic>: KITAIFA 